Fis-7 ta' Novembru 2016, il-presidenza tal-Kunsill, il-Bank Ċentrali Ewropew u l-Kummissjoni Ewropea ltaqgħu mas-sħab soċjali Ewropej biex jiddiskuti l-pjan ta' investiment għall-Ewropa b'enfasi fuq il- Fond Ewropew għall-Investimenti Strateġiċi (FEIS) u t-tielet pilastru tal-pjan, bl-għan li jitneħħew ostakli li jxekklu l-investiment. Fid-dikjarazzjoni tiegħu tal-ftuħ, Peter Kažimír, ministru għall-finanzi tas-Slovakkja u president tal-Kunsill qal li: "L-ekonomija Ewropea qed tkompli tirkupra moderatament iżda kontinwament. Biex insaħħu t-tkabbir, noħolqu impjiegi ġodda u nħarsu s-sostenibilità fit-tul, jeħtieġ li nagħtu spinta kemm lill-investiment privat kif ukoll dak pubbliku. Il-Pjan tal-investiment għall-Ewropa joffri din il-possibbiltà ta' investiment. Biex nużaw il-potenzjal sħiħ tal-FEIS jeħtieġ li ntejbu l-possibbiltà li jiżdiedu proġetti, inżidu l-enfasi fuq finanzjament tal-ekwità u niżguraw aktar bilanċ ġeografiku bejn il-proġetti. Ir-rispons tal-politika tagħna m'għandux jieqaf hawn. It-tneħħija tal-ostakli għall-investiment hi importanti daqs kwalunkwe ħaġa oħra jekk irridu nattiraw il-kapital privat meħtieġ." Il-viċi president tal-Kummissjoni Valdis Dombrovskis qal li: "Fiċ-ċirkostanzi attwali, jeħtieġ li nħaddmu l-istrumenti kollha tal-politika - monetarja, fiskali u strutturali - biex intejbu l-prospetti ekonomiċi tal-Ewropa. Huma meħtieġa djalogu kontinwu u kooperazzjoni mas-sħab soċjali biex niksbu l-bilanċ it-tajjeb u nimmassimizzaw l-impatt tal-politiki fuq l-ekonomija reali, biex nagħtu spinta lit-tkabbir u noħolqu impjiegi ġodda, speċjalment impjiegi ta' kwalità għolja." Meta tkellem f'isem l-SMEs tal-Ewropa, is- segretarju ġenerali tal-Assoċjazzjoni Ewropea tal-Artiġjanat u tal-Intrapriżi Żgħar u Medji (UEAPME) Peter Faross qal li: "L-aħħar ċifri tagħna dwar l-SMEs juru tkabbir modest u xi ftit żieda fl-impjiegi. Madanakollu, l-SMEs għadhom isibuha bi tqila biex jinvestu, minħabba profitti baxxi, inċertezza u diffikultajiet biex jiffinanzjaw l-innovazzjoni u l-investimenti. Għalhekk, l-estensjoni tal-pjan ta' investiment Ewropew ġiet fil-mument it-tajjeb u m'aħniex sorpriżi bil-konkorrenza għolja għall-opportunità ta' finanzjament għall-SMEs. Il-prolungament tal-FEIS huwa kruċjali biex jissaħħaħ l-irkupru attwali billi jiġu pprovduti strumenti finanzjarji fit-tul u għat-teħid tar-riskju li jippermettu lill-SMEs iwettqu innovazzjoni u jinvestu". Waqt li tkellem f'isem il- Konfederazzjoni tan-Negozji Ewropej, BusinessEurope, id-direttur ġenerali Markus J. Beyrer ikkummenta li: "In-negozju Ewropew jistenna li l-irkupru ekonomiku tal-UE ser ikompli minkejja ambjent internazzjonali dejjem aktar diffiċli. Filwaqt li d-domanda li qed tiżdied tal-konsumaturi fl-UE qed tgħin biex tixpruna t-tkabbir, jeħtieġ li jsir aktar biex jiġu indirizzati l-ostakli għall-kummerċ globali u t-tnaqqis fit-tkabbir kummerċjali globali. Għalkemm l-investiment qed jikber, għad baqa' ħafna xi jsir biex l-investiment fl-UE jsir aktar attraenti sabiex jingħalaq id-distakk li għadu sostanzjali tal-investiment imqabbel mal-livelli ta' qabel il-kriżi. S'issa, il-vot fir-Renju Unit biex dan jitlaq mill-UE jidher li ma ħoloqx ħsara fil-fiduċja tan-negozji, iżda jibqa' riskju għaż-żmien fit-tul minħabba l-irbit profond bejn l-ekonomiji tal-UE u tar-Renju Unit. Jeħtieġ nibqgħu nżommu relazzjonijiet ekonomiċi kemm jista' jkun mill-qrib bejn l-UE u r-Renju Unit, iżda dan m'għandux isir għad-detriment tal-integrità tas-suq uniku. Li wieħed jagħżel biss dak li jaqbillu mill-erba' libertajiet tas-suq uniku ma tistax tiġi kkunsidrata." Meta tkellmet f'isem il- Konfederazzjoni Ewropea tat-Trade Unions (KETU ), il-viċi segretarja ġenerali, Veronica Nilsson, saħqet li: "Tul l-aħħar 40 sena, il-ħaddiema kienu mistennija jagħmlu aktar għal anqas. F'26 minn 28 Stat Membru, is-sehem tal-pagi bħala proporzjon tal-PDG ilu jonqos sa mit-tmeninijiet (1980s). Il-ħaddiema kellhom isiru aktar kompetittivi, aktar flessibbli u anqas protetti. Ir-riżultat kien kriżi finanzjarja, ekonomika u soċjali minħabba ekonomiji finanzjalizzati żżejjed. Il-profitti rkupraw mill-kriżi iżda l-ħaddiema le. Sa mill-2009, l-Ungerija, in-Netherlands, l-Irlanda, ir-Renju Unit, l-Italja, ir-Rumanija, id-Danimarka, il-Portugall, il-Finlandja u l-Awstrija huma fost il-pajjiżi tal-UE li għadhom qed ikollhom distakk bejn il-paga u l-produttività li qed iġarrbu min jirċievi l-paga. Issa huwa ż-żmien għal żieda fil-paga għall-ħaddiema kollha fl-Ewropa." Meta tkellmet f'isem iċ- Ċentru Ewropew għal Min Iħaddem u għall-Intrapriżi li jipprovdu Servizzi Pubbliċi (CEEP), is-segretarja ġenerali Valeria Ronzitti qalet li: "L-ekonomija Ewropea teħtieġ impetu qawwi. Wara snin ta' kriżi fl-aħħar qed naraw sinjali pożittivi ta' stabbilizzazzjoni għat-tkabbir tagħna u fl-impjiegi. Madanakollu,dan mhux biżżejjed biex niffaċċjaw l-isfidi ta' soċjetajiet li qed jinbidlu, marbuta mal-globalizzazzjoni, id-diġitalizzazzjoni, l-immodernizzar tas-swieq tax-xogħol u t-tixjiħ demografiku. Għas-CEEP, jibqa' essenzjali s-sostenn ta' politika qawwija favur l-investiment: mil-livell tal-UE bit-tisħiħ tal-FEIS u mil-livell nazzjonali b'miżuri ġodda ta' appoġġ għall-investiment pubbliku u privat biex tingħata spinta lill-produttività u l-impjiegi. Biex nilħqu l-objettivi komuni tagħna, jeħtieġ li nindirizzaw ukoll il-paradoss bejn proċessi ta' konsolidazzjoni fiskali u r-rilanċ tal-ekonomija. Dan ifisser li jsir rieżami onest u mingħajr ideoloġija tal-patt ta' stabbiltà u tkabbir biex jitħalla spazju għal investimenti ġodda fl-infrastrutturi pubbliċi tagħna." Id-direttur maniġerjali tal-FEIS Wilhelm Molterer qal li: "Jekk irridu ntejbu l-prospetti ekonomiċi fl-UE jibqa' essenzjali li nibqgħu naħdmu biex insostnu l-investimenti fl-ekonomija reali. Il-pjan tal-investiment għall-Ewropa, u b'mod partikolari l-FEIS, qed jilħqu l-għan tagħhom li jżidu l-investimenti għat-tkabbir u l-impjiegi. Il-FEIS huwa diġà mistenni jimmobilizza madwar €140 biljun f'investimenti ġodda fis-setturi ewlenin kollha tal-ekonomija. L-evalwazzjoni indipendenti tal-BEI kkonfermat li l-FEIS jinsab fit-triq it-tajba biex jilħaq il-mira ambizzjuża tiegħu u enfasizzat li fil-fatt it-tliet pilastri kollha tal-Pjan ta' Investiment għall-Ewropa huma ta' importanza kritika. Biex jirnexxi, il-FEIS jeħtieġ li jinkiseb progress speċjalment fit-tielet pilastru tal-pjan, li għandu l-għan li jindirizza l-ostakli li baqa' għall-investiment kemm fil-livell tal-UE kif ukoll f'dak tal-istati membri." Il-fehmiet ikkwotati f'dan it-test huma dawk tal-individwu jew l-organizzazzjoni konċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa